عالمی منڈی میں تیل کی قیمتوں میں کمی کے باوجود پاکستان میں پیٹرول مہنگا کیوں ہوا؟
حکومت نے پیٹرول کی قیمت میں 6 روپے 72 پیسے اور لائٹ ڈیزل کی فی لیٹر قیمت میں 43 پیسے کا اضافہ کیا ہے جس کے بعد پیٹرول 233 روپے 91 پیسے اور لائٹ ڈیزل 191 روپے 75 پیسے فی لیٹر میں دستیاب ہے۔ جب کہ ہائی اسپیڈ ڈیزل اور مٹی کے تیل کی فی لیٹر قیمتوں میں معمولی سی کمی کی ہے۔
اسلام آباد — عالمی منڈی میں برطانوی خام تیل برینٹ کروڈ آئل کی قیمت 93.80 ڈالر فی بیرل اور امریکی خام تیل ویسٹ ٹیکساس انٹرمیڈیٹ 87.86 ڈالر فی بیرل ہوگئی ہے۔ ماہرین کے مطابق عالمی منڈی میں تیل کی قیمتوں میں کمی کے اثرات عوام تک فوری منتقل کرنا آسان نہیں ہے۔ پاکستان اسٹیٹ آئل (پی ایس او) کے سابق ایم ڈی شیخ عمران الحق کہتے ہیں کہ پیٹرولیم کمپنیاں تقریباََ دو ماہ قبل تیل خریدتی ہیں۔ کمپنیوں نے تیل اس وقت خریدا تھا جب ڈالر کی قیمت لگ بھگ 240 روپے تھی۔ وائس آف امریکہ سے گفتگو کرتے ہوئے عمران الحق کا مزید کہنا تھا کہ تیل کی قیمتوں میں کمی کے اثرات اسی وجہ سے مارکیٹ میں منتقل ہونے میں وقت لگے گا۔ وہ کہتے ہیں کہ یہ حکومت کے لیے مشکل مرحلہ ہوتا ہے کیوں کہ پیٹرولیم کمپنیوں کے پاس موجود ذخائر پرانی قیمتوں پر خریدے گئے ہوتے ہیں البتہ عالمی منڈی میں قیمت کم ہو چکی ہے۔ شیخ عمران الحق نے بتایا کہ اس صورتِ حال میں اگر حکومت قیمتیں کم کرتی تو مارکیٹ میں پیٹرول کی کمی کا خدشہ تھا کیوں کہ آئل کمپنیاں مہنگا خریدا ہوا تیل سستا بیچنے کو تیار نہیں ہوتیں۔ وہ کہتے ہیں کہ پاکستان میں پیٹرول سستا ہونے پر یہ مسئلہ رہتا ہے البتہ جب قیمتوں میں اضافہ ہوتا ہے تو یہ صورتِ حال پیدا نہیں ہوتی۔ تیل کی قیمتوں میں عالمی مارکیٹ میں ہونے والی کمی اور روپے کی قدر میں اضافے کے ثمرات عوام تک آئندہ ماہ پہنچ سکیں گے۔ حکومت کی دوسری بڑی اتحادی جماعت پاکستان پیپلز پارٹی (پی پی پی) کے شریک چیئرمین آصف زرداری نے پیٹرولیم مصنوعات کی قیمتوں میں اضافے پر تشویش کا اظہار کرتے ہوئے کہا کہ اس طرح کے فیصلے لینے سے قبل مشاورت کی جانی چاہیے۔ اپنے بیان میں ان کا کہنا تھا ہم سب اس حکومت میں عوام کو ریلیف دینے آئے ہیں اور عوام کو ریلیف دینا ہی ہماری اولین ترجیح ہونی چاہیے۔ آصف زرداری کا کہنا تھا کہ پیپلز پارٹی حکومت کے ساتھ ہے اور جلد وزیرِاعظم سے ملاقات کروں گا جس میں معاشی ٹیم کے بارے میں بھی بات ہوگی۔ منگل کو پریس کانفرنس کرتے ہوئے وزیر خزانہ مفتاح اسماعیل کا کہنا تھا کہ پیٹرول کی قیمتیں خودکار وضع کردہ طریقۂ کار کے تحت طے کی جاتی ہیں اور اس میں وزارتِ خزانہ کا زیادہ عمل دخل نہیں ہے۔ وہ کہتے ہیں کہ انہوں نے یہ نہیں کہا تھا کہ پیٹرول کی قیمتیں نہیں بڑھیں گی بلکہ یہ کہا تھا کہ حکومت پیٹرول پر کوئی ٹیکس نہیں لگائے گی۔ ان کے بقول گزشتہ دنوں ڈالر 235 پر تھا اور پیٹرول تین روپے سستا کیا تو کسی نے نہیں کہا کہ ڈالر بڑھا ہے تو پیٹرول کی قیمت کیسے کم ہوگئی۔ وزیرِ خزانہ نے مریم نواز کے تحفظات پر تبصرے سے گریز کیا تاہم اتحادی جماعت کی ناراضگی پر ان کا کہنا تھا کہ وہ آصف علی زرداری سے ملاقات کرکے ان کے تحفطات دور کرنے کی کوشش کریں گے۔